### NN 17/2021 (19.2.2021.), Odluka o izmjenama Odluke o uvođenju nužnih epidemioloških mjera za područje Zagrebačke županije

Stožer civilne zaštite Republike Hrvatske

324

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20) a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20), Stožer civilne zaštite Republike Hrvatske, 19. veljače 2021., donosi

ODLUKU

O IZMJENAMA ODLUKE O UVOĐENJU NUŽNIH EPIDEMIOLOŠKIH MJERA ZA PODRUČJE ZAGREBAČKE ŽUPANIJE

I.

Na prijedlog Stožera civilne zaštite Zagrebačke županije u Odluci o uvođenju nužnih epidemioloških mjera za područje Zagrebačke županije (»Narodne novine« broj 129/20, 147/20 i 8/21) točka II. mijenja se i glasi:

»Nužne epidemiološke mjere iz točke I. ove Odluke su:

– organizatori svih javnih događanja i okupljanja koja su dopuštena obvezni su provoditi pojačani nadzor pridržavanja propisanih epidemioloških mjera

– na svim društvenim i drugim okupljanjima (manifestacije, priredbe, mise, obredi, sportska natjecanja i druga okupljanja) obavezno je pridržavanje epidemioloških mjera te uputa i preporuka Hrvatskog zavoda za javno zdravstvo

– obavezno korištenje maski za lice ili medicinskih maski u svim zatvorenim prostorima u kojima se obavljaju javne ili gospodarske djelatnosti te odvijaju manifestacije, kulturni ili drugi programi, vjerska ili druga društvena okupljanja, ako nije moguće održavanje fizičke distance od najmanje 2 metra

– omogućavanje korisnicima usluga smještaja u sustavu socijalne skrbi (domovi za starije i dr.) odlazak u obitelj na vrijeme duže od 5 dana, uz obvezu dostave negativnog nalaza na SARS-CoV-2 te provođenje dodatnih mjera opreza prilikom povratka kod pružatelja usluge (izbjegavanje kontakta s ostalim korisnicima u trajanju od 14 dana ili sl.)

– izlasci korisnika usluga smještaja u sustavu socijalne skrbi u vanjski prostor pružatelja usluga (okućnica, terasa i sl.) dopušteni su uz obvezno nošenje maski za lice te pridržavanja fizičke distance od najmanje 1,5 metra

– provođenje dodatnih mjera opreza prilikom povratka korisnika usluga smještaja u sustavu socijalne skrbi s bolničkog liječenja (izbjegavanje kontakta s ostalim korisnicima u trajanju od 14 dana ili sl.).

– posjete korisnicima pružatelja usluga smještaja u sustavu socijalne skrbi dopuštene su samo u vanjskim prostorima pružatelja usluga, s time je trajanje posjeta vremenski ograničeno i organizirano prema unaprijed utvrđenom rasporedu, uz uvjet da su i korisnici i posjetitelji obvezni koristiti maske za lice ili medicinske maske i održavati fizičku distancu od najmanje 1,5 metar

– posjete korisnicima pružatelja usluga smještaja u sustavu socijalne skrbi dopuštene su iznimno u unutarnjim prostorijama, kada iz objektivnih razloga posjet nije moguće organizirati u vanjskim prostorima (npr. nepokretnim korisnicima), s time je trajanje posjeta vremenski ograničeno i organizirano prema unaprijed utvrđenom rasporedu, uz uvjet da su posjetitelji obvezni koristiti maske za lice ili medicinske maske i jednokratne ogrtače i nazuvke.

– izlazak izvan prostora pružatelja usluga smještaja u sustavu socijalne skrbi dopušten je iznimno samo kada postoje epidemiološki prihvatljivi razlozi ili kada je izlazak uvjetovan medicinskim razlozima.

Nužne epidemiološke mjere iz stavka 1. podstavaka 4., 5., 6. i 9. ove točke ne odnose se na udomiteljske obitelji.

Dodatne mjere opreza prilikom povratka kod pružatelja usluge smještaja u sustavu socijalne skrbi ne odnose se na odlazak u dnevnu bolnicu, hemodijalizu ili specijalističko-konzilijarne preglede te na korisnike koji su preboljeli COVID-19 unutar 90 dana od početka bolesti i na korisnike kojima je prošlo 14 dana od cijepljenja drugom dozom cjepiva.«

II.

Točka IV. mijenja se i glasi:

»Nužne epidemiološke mjere iz ove Odluke određuju se u trajanju do 21. ožujka 2021.«

III.

Ova Odluka objavit će se u »Narodnim novinama«, a stupa na snagu 22. veljače 2021.

Klasa: 810-06/20-01/7

Urbroj: 511-01-300-21-301

Zagreb, 19. veljače 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.